เกียรตินาคินจัดเต็ม ยึดหัวหาดรถอีโคซูซูกิ
เกียรตินาคินลุยแคปทีฟตั้งเป้าปฏิเสธสินเชื่อไม่เกิน 10% ซูซูกิช่วยรับความเสี่ยงลูกค้า
11 ส.ค. 2558

เกียรตินาคินลุยแคปทีฟตั้งเป้าปฏิเสธสินเชื่อไม่เกิน 10% ซูซูกิช่วยรับความเสี่ยงลูกค้า
นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคารเกียรตินาคิน เปิดเผยว่า ได้ลงนามเป็นพันธมิตรทางธุรกิจกับบริษัท ซูซูกิ มอเตอร์ (ประเทศไทย) เพื่อให้สินเชื่อเช่าซื้อสำหรับผู้ที่ซื้อรถยนต์ของซูซูกิ (แคปทีฟ ไฟแนนซ์) หลังจากนำร่องความร่วมมือตั้งแต่เดือน ก.พ.ที่ผ่านมา ส่งผลให้ธนาคารมีส่วนแบ่งเช่าซื้อรถยนต์ซูซูกิเพิ่มขึ้นจาก 25-30% เป็น 80-90%
ทั้งนี้ ธนาคารมีเงื่อนไขพิเศษโดยจะปฏิเสธสินเชื่อผู้ซื้อไม่เกิน 10% ของยอดคำขอ หากมีค่าใช้จ่ายความเสี่ยงเพิ่มขึ้น ซูซูกิจะช่วยสนับสนุนค่าใช้จ่ายส่วนเพิ่มให้ธนาคารปล่อยสินเชื่อได้เป็นจำนวนมาก โดยจะมีการประเมินทั้งพอร์ต ดูผลตอบแทน และความเสี่ยงหนี้ที่ไม่ก่อให้เกิดรายได้ก่อนคำนวณค่าใช้จ่าย
นายทาคายูคิ ซูกิยามา กรรมการผู้จัดการใหญ่ บริษัท ซูซูกิ มอเตอร์ (ประเทศไทย) กล่าวว่า ส่วนหนึ่งที่ทำให้ยอดขายรถยนต์ในไทยชะลอตัว คือ ความเข้มงวดของสถาบันการเงินในการปล่อยสินเชื่อ ดังนั้นซูซูกิจึงปรับกลยุทธ์โดยร่วมมือกับสถาบันการเงินเพื่ออำนวยความสะดวกกับลูกค้า ทำให้สามารถดาวน์น้อยลง ผ่อนนานขึ้น เพราะกลุ่มเป้าหมายของซูซูกิส่วนใหญ่เป็นผู้มีรายได้ปานกลางและกว่า 90% ต้องการใช้สินเชื่อเช่าซื้อ
“ตั้งแต่เราร่วมมือแค่ 6 เดือน มียอดเช่าซื้อรวมแล้วกว่า 3,000 ล้านบาท หรือกว่า 7,800 คัน นับเป็นยอดขายที่ดี” นายอภินันท์ กล่าว
อย่างไรก็ตาม สินเชื่อเช่าซื้อธนาคารปีนี้คงเป็นบวกยาก เพราะมียอดขายรถยนต์ฟื้นตัวช้า และการแข่งขันรุนแรงขึ้น โดยเฉพาะความร่วมมือกับค่ายรถและดีลเลอร์ ที่ให้ข้อเสนอแบบเดียวกับแคปทีฟ ธนาคารเกียรตินาคินก็ไม่แตกต่างกัน